གོང་གི་ལོ་རྒྱུས་ཀྱི་དཔྱད་གཞི་དག་ལ་དཔག་ན།ལྷ་མོ་རྩེ་ཞེས་པ་ནི།མདུན་རིའི་རི་རྒྱུད་ཀྱི་སྤྱི་ཡི་མིང་ཡིན་པ་གསལ་པོར་རྟོགས་ནུས།རི་རྒྱུད་དེ་ལ་རི་ཕྲན་མང་པོར་ཡོད་པའི་ནང་ནས་དམངས་ཁྲོད་ཀྱིས་གདན་ཐོག་ཅེས་འབོད་པ་དེ་ལ་བདེ་ཆེན་སྟེང་ཡང་བརྗོད་ཀྱིན་ཡོད་པ་ཤིན་ཏུ་གསལ་ཏེ།གོང་གིཆོས་འབྱུང་མཁས་པའི་དགའ་སྟོནལས།ལ་མོ་རྩེའི་བདེ་ཆེན་སྟེངཞེས་གསུངས་ཡོད་པས་སོ།།རྒྱ་ཡིག་དག་ལས་རི་བོ་དེ་ལ་རྟ་རྒྱུག་རིཞེས་འབོད་ཀྱིན་འདུག།རྒྱུ་མཚན་ནི།སྐུ་ཞབས་བུ་ཕྲུག་མཆོག་གིས་གསུངས་པ་ལྟར་ན།སྔོན་ལྕགས་ལ་རྒྱལ་པོ་དང་དར་རྩེ་མདོ་པ་རྣམས་ཀྱིས་དབྱར་དུས་ཀྱི་སྤྲོ་གསེང་དང་གཞི་བདག་མཆོད་པའི་སྐབས་སུ།རྒྱལ་པོའི་འཁོར་བཅས་དངོས་སུ་གདན་ཐོག་ཏུ་ཕེབས་ཏེ་མཛད་སྒོ་ལ་རོལ་ཞིང་།དར་མདོའི་གྲོང་གི་ལྷོ་ནུབ་གངས་ཆུ་ཟམ་པའིམདུན་ཐད་ཀྱི་ལུང་མདའ་ནས་གདན་ཐོག་བར་ལོ་ལྟར་རྟ་རྒྱུག་བྱེད་པའི་སྲོལ་ཡོད་པས།རྒྱ་རིགས་དག་གིས་དེ་ལྟར་བཏགས་པ་ཡིན་གསུངས།དེ་ལྟར་ན་རྒྱའི་མིང་དེ་གདན་སྟེང་ལ་བརྟེན་ནས་བྱུང་བར་མངོན།འོན་ཀྱང་དེང་སྐབས་ལྷ་མོ་རྩེའི་སྤྱི་ཡི་མིང་ལ་ཡང་དེ་ལྟར་འབོད་ཀྱིན་འདུག་གོ།།